দুই প্রধানমন্ত্রীর বৈঠকের উদ্দেশ্য নিয়ে সন্দিহান ইমরান খান। যদিও দুই দেশের সম্পর্কের উন্নতির স্বার্থে ভারত এবং পাকিস্তানের প্রধানমন্ত্রীদের বৈঠকের উদ্যোগকে স্বাগত জানিয়েছেন পাকিস্তান তেহরিক-ই-ইনসাফ (পিটিআই) প্রধান তথা প্রাক্তন ক্রিকেট তারকা।
প্রধানমন্ত্রী নরেন্দ্র মোদী এবং পাক প্রধানমন্ত্রী নওয়াজ শরিফের বৈঠকের মধ্যস্থতাকারী হিসাবে উঠে আসছে শিল্পপতি সজ্জন জিন্দলের নাম। ইমরানের প্রশ্ন সেই মধ্যস্থতাকারীর ‘স্বার্থ’ নিয়ে। তিনি টুইটারে লিখেছেন, ‘যেহেতু একজন শিল্পপতি এই বৈঠকের মধ্যস্থতাকারী হিসাবে কাজ করেছেন, তাই বিষয়টিতে স্বার্থ জড়িয়ে রয়েছে’। ইমরানের এই টুইটের পরই বিভিন্ন মহলে প্রশ্ন উঠেছে, কোন স্বার্থের দিকে ইঙ্গিত করেছেন পিটিআই প্রধান।
গতকাল মোদীর আচমকা লাহৌর সফরের সময়ই সেখানে উপস্থিত ছিলেন সজ্জন। প্রসঙ্গত, পাকিস্তানে ব্যবসার সূত্রে নওয়াজের ছোট ছেলে হুসেনের সঙ্গে সজ্জনের বিশেষ খাতির রয়েছে। আবার আফগানিস্তান থেকেও ভারতে আকরিক লোহা আনতে হয় সজ্জনের সংস্থাকে। দুই প্রতিবেশী রাষ্ট্রের সম্পর্ক মসৃণ হলে পাকিস্তানের মধ্যে দিয়ে স্থলপথে ওই আকরিক লোহা সহজেই আমদানি করতে পারবেন তিনি। না হলে সমুদ্রপথে আমদানি করতে গিয়ে খরচ বাড়বে। অন্যদিকে, গত বছরের নভেম্বরে নেপালের কাঠমান্ডুতেও সজ্জন দুই রাষ্ট্রনেতার মধ্যে গোপন বৈঠকে মধ্যস্থতা করেছিলেন বলে খবর। এই প্রেক্ষিতেই রাজনীতির কারবারিদের একাংশ মনে করছেন, ভারত-পাক সম্পর্ক মসৃণ হলে সজ্জনের ব্যবসার সুবিধা হবে। ইমরান সম্ভবত সেদিকেই ইঙ্গিত করেছেন। কাঠমান্ডু এবং লাহৌরের বৈঠকের পিছনে প্রাতিষ্ঠানিক কাঠামো সবসময়ই ‘সক্রিয়’ ছিল বলে মন্তব্য করেছেন তিনি।
মোদী-শরিফের বৈঠক নিয়ে সন্দিহান হলেও এই উদ্যোগ দুই দেশের সম্পর্ককে এগিয়ে নিয়ে যেতে পারে বলেও মনে করছেন পিটিআই প্রধান। এ প্রসঙ্গে তাঁর টুইট, ‘পাকিস্তান এবং ভারতের মধ্যে সম্পর্কের বরফ গলতে শুরু করেছে। এই প্রক্রিয়াকে আমরা স্বাগত জানাচ্ছি’।
দুই প্রধানমন্ত্রীর বৈঠককে মোটের উপর স্বাগতই জানিয়েছে পাকিস্তানের অন্য রাজনৈতিক দলগুলিও। পাক পার্লামেন্টের বিরোধী দলনেতা তথা পাকিস্তান পিপল্‌স পার্টির (পিপিপি) নেতা সৈয়দ খুরশিদ শাহের টুইট, ‘ক্রমাগত কথাবার্তার মধ্যে দিয়েই দু’দেশের মধ্যে সমস্যাগুলির সমাধান হতে পারে’। মোদী-শরিফ বৈঠককে স্বাগত জানিয়েছে আমেরিকাও।